Daria Lorenci

**Daria Lorenci** (Sarajevo, 13. travnja 1976.), bosanskohercegovačka i hrvatska je kazališna, televizijska i filmska glumica. Nećakinja je bosanskohercegovačkog slikara Davorina Odića.

## Biografija
### Karijera
Daria Lorenci rođena je u Sarajevu, a u Zagreb se seli 1992. godine zbog ratnih okolnosti u rodnom gradu. Iako Akademiju dramske umjetnosti upisuje u drugom pokušaju, jedna je od najnagrađivanijih hrvatskih kazališnih, filmskih i televizijskih glumica.
Svoju karijeru započinje u kazalištu nastupajući u nezavisnim kazališnim kućama kao što su Teatar Exit i Teatar ITD gdje ostvaruje mnoštvo uloga za koje je redovito dobivala odlične kritike, te brojne nagrade kao što su *[[Nagrada hrvatskog glumišta]]*, *[[Dani satire|Zlatni smijeh]]*, *[[Međunarodni festival malih scena|Veljko Maričić]]*, *[[Festival glumca|Nagrada festivala glumca]]*, *[[Marulićevi dani|Marul]]*, *[[Međunarodni festival komornog teatra Zlatni lav|Nagrada festivala Zlatni lav]]* itd. 2008. postaje članica ansambla GK Trešnja.

1997. se prvi put udaje. Od onda nosi prezime Lorenci, koje je zadržala i nakon rastave tri godine poslije.

Filmski debi ostvaruje 2003. u filmu Zvonimira Jurića, “Onaj koji će ostati neprimjećen” . Ipak, ulogu koja će ju obilježiti igra godinu dana kasnije u hvaljenom filmu Ognjena Sviličića, “Oprosti za kung fu”. Riječ je o ulozi djevojke iz Zagore koja ostaje trudna te se iz Njemačke vraća svojim konzervativnim roditeljima. Za tu ulogu je dobila *Zlatnu arenu* za glavnu žensku ulogu na festivalu u Puli, a film je prikazan na dvadesetak inozemnih festivala.

Već ju je 2005. u velikoj anketi filmskih profesionalaca i kritičara hrvatski filmski časopis *Hollywood* svrstao u 20 najboljih hrvatskih filmskih glumica svih vremena.

Nakon velikog uspjeha filma "Oprosti za kung fu" igra manje uloge u uspješnim filmovima “Sve džaba” Antonia Nuića i “Armin” Ognjena Sviličića. Glavne uloge igra u filmovima “Teško je biti fin” Srđana Vuletića, "Iza stakla" Zrinka Ogreste i "Neka ostane među nama" Rajka Grlića. Slijede brojne uloge u mnogim hrvatskim filmovima.
 
Godine 2008. se udala za slovenskog redatelja Emila Flatza.

Časopis Globus ju je u svibnju 2010. u velikom tematu posvećenom novim hrvatskim filmskim glumcima proglasio jednom od predvodnica vrlo uspješne generacije hrvatskih filmskih glumica koje su se na početku 21. stoljeća potvrdile kao skupina najtalentiranijih i najzaposlenijih u regiji (uz Jadranku Đokić, Zrinku Cvitešić, Leonu Paraminski, Natašu Janjić i Mariju Škaričić.)

2011. godine briljira u naslovnoj ulozi Marije Jurić Zagorke u predstavi *Zagorka* Ivice Boban i produkciji Hrvatskog narodnog kazališta u Zagrebu, u sklopu njihove jubilarne 150. sezone. Iako je predstava dobila loše kritike, svi su bili oduševljeni njenom interpretacijom naslovne junakinje. U rujnu 2011. godine postala je članica drame Hrvatskog narodnog kazališta u Zagrebu

## Nagrade i priznanja

* Nagrada za najbolju mladu glumicu na Festivalu malih scena u Rijeci za ulogu Silvije u predstavi Istok, Teatar Exit, 2000.
* Nagrada Zlatni lav za najbolju žensku ulogu na 2. međunarodnom festivalu komornog teatra Zlatni lav u Umagu za ulogu Eve Braun, Teatar Exit, 2001.
* Nagrada za najbolju glumicu na 9. festivalu glumca za ulogu Eve Braun, Teatar Exit, 2002.
* Nagrada hrvatskog glumišta za izuzetno ostvarenje mladom umjetniku do 28 godina za ulogu Mlade žene u predstavi Noževi u kokošima u izvedbi Koprodukcije nezavisnih kazališta Barutana iz Osijeka i Teatra Exit iz Zagreba, 2002.
* Nagrada Zlatni smijeh – glavna nagrada za žensku ulogu na 27. danima satire za ulogu Mlade žene u predstavi Noževl u kokošima u izvedbi Koprodukcije nezavisnih kazališta Barutana iz Osijeka i Teatra Exit iz Zagreba, 2003.
* Nagrada za najbolju glumicu na 10. festivalu glumca za ulogu Mlade žene u predstavu Noževi u kokošima u izvedbi Koprodukcije nezavisnih kazališta Barutana iz Osijeka i Teatra Exit iz Zagreba, 2003.
* Nagrada Žirija čitatelja Slobodne Dalmacije na 14. Marulićevim danima za najbolju glumačku kreaciju za ulogu Tereze u predstavi Božanska glad u izvedbi Teatra &TD, 2004.
* Nagrada Marul na 14. Marulićevim danima za nastup najuspješnijem ansamblu mladih autora: Saši Anočiću, redatelju te glumcima Dariji Lorenci, Rakanu Rushaidatu i Bojanu Navojcu za predstavu To samo bog zna u zajedničkoj izvedbi Teatra Exit iz Zagreba i Neovisne umjetničke scene Barutana iz Osijeka, 2004.
* Nagrada Zlatni smijeh na 28. Danima satire - posebno priznanje za poticanje glumačkih istraživanja autorskoj grupi predstave To samo Bog zna u režiji Saše Anočića i zajedničkoj izvedbi Teatra Exit iz Zagreba i Neovisne umjetničke scene Barutana iz Osijeka, 2004.
* Zlatna Arena za ulogu Mirjane u filmu Oprosti za kung-fu, 2004.
* Nagrada Mila Dimitrijević za ulogu Marije Jurić Zagorke u predstavi Zagorka autorice i redateljice Ivice Boban, 2011.

## Filmografija
### Televizijske uloge
* "Stipe u gostima" kao instruktorica joge (2009.)
* "Mamutica" kao Zrinka (2008.)
* "Lud, zbunjen, normalan" kao Vedrana (2007.-2008.)
* "Operacija Kajman" kao Nina (2007.)
* "Luda kuća" kao Slavkova djevojka (2007.)
* "Bitange i princeze" kao odvjetnica (2007.)

### Filmske uloge
* "The Brave Adventures of a Little Shoemaker" kao Markova majka (2013.)
* "Cefurji rasus!" kao Samira (2013.)
* "Halimin put" kao Rapka (2012.)
* "Ljudožder vegetarijanac" kao doktorica Miller (2012.)
* "Neka ostane među nama" kao Anamarija (2010.)
* "Metastaze" kao Milica (2009.)
* "Iza stakla" kao Ana (2008.)
* "Ničiji sin" kao Marta (2008.)
* "Teško je biti fin" kao Azra (2007.)
* "Armin" kao Aida (2007.)
* "Sve džaba" kao Marija (2006.)
* "Nije da znam, nego je tako" (2006.)
* "Mrtvi kutovi" kao Pavica (2005.)
* "Seks, piće i krvoproliće" (2004.)
* "Oprosti za kung fu" kao Mirjana "Mira" (2004.)
* "Ispod crte" kao liječnica iz hitne (2003.)
* "Onaj koji će ostati neprimijećen" (2003.)
* "Ante se vraća kući" kao Antina djevojka (2001.)
* "Loca de amor" (2000.)
* "Ništa od sataraša" (2000.)

## Izvor

## Vanjske veze
* 
* Stranica na Kazalište Trešnja 
* Globus o hrvatskim fimskim glumcima